প্রেম দিবসে প্রেমের সাজা। মাথার চুল কেটে, মুখে চুন-কালি মাখিয়ে গ্রাম ঘোরানো হল আদিবাসী দম্পতিকে। ঘটনাস্থল উত্তর ২৪ পরগনার সন্দেশখালি।
সব রকম আপত্তিকে উপেক্ষা করে আট বছর আগে ভালবেসে বিয়ে করেছিলেন পরিমল এবং শীতলা। সন্দেশখালির আদিবাসী অধ্যুষিত গ্রামের মাতব্বরদের চোখে এটাই চরম অপরাধ। আট বছর আগে করা সেই অপরাধের শাস্তি ভালবাসার দিনে পেলেন ওই দম্পতি। দীর্ঘদিন বাদে রবিবারই বসিরহাট মহকুমার সন্দেশখালি থানার গ্রামে ঝুপখালি ফিরেছিলেন দু’জন।
ভালবাসার মাসুল হিসেবে প্রাপ্তবয়স্ক দম্পতি উপরে নির্বিচারে ঘন্টার পর ঘন্টা ধরে চলল অমনবিক অত্যাচার। তাঁদের চুল কেটে, মাথায় চুন ও কালি মাখিয়ে, গলায় জুতোর মালা পরিয়ে এই অপরাধের সবক শেখালেন গ্রামবাসীরা। অভিযোগ, বাদ যাননি গ্রামের মহিলারাও। ভালবেসে ঘর বাঁধার অপরাধে শীতলার উপর নানা অত্যাচার চালান তাঁরা। দেখা মেলেনি না পুলিশ-প্রশাসনের।

২০০৯ সালে আয়লার পরে চাষবাস বন্ধ হয়ে যাওয়ায় শীতলার বাবা দিনমজুরের কাজ করতে তাঁকে নিয়ে গিয়েছিলেন ভিনরাজ্যে। একই পরিস্থিতির শিকার হয়ে প্রতিবেশী পরিমল সরদারও গিয়েছিলেন তাদের সঙ্গেই। সেখানে সম্পর্কে জড়িয়ে পড়ে তাঁরা। সম্পর্কের কথা জানাজানি হতে মেয়ে শীতলাকে নিয়ে বাড়ি চলে আসেন তাঁর বাবা বিদেশ সর্দার। শীতলা-পরিমল অবশ্য একে অপরকে ভুলতে পারেননি। সবার অমতেই তাঁরা গ্রাম ছেড়ে পালিয়ে বিয়ে করেন। কয়েক দিন পরে গ্রামে ফিরে এলে তাঁদের নিয়ে সালিশি বসানো হয়। কিন্তু বিচারের আগেই আবার গ্রাম ছেড়ে পালান তাঁরা। এর পরে প্রায় ৮ বছর কেটে যাওয়ায় কিছুটা সাহস করে শনিবার রাতে নিজেদের গ্রামে ফিরে আসেন ওই দম্পতি। কিন্তু পরিস্থিতি যে একেবারেই বদলায়নি, গ্রামে ফিরতেই টের পেলেন।
এবারে আর পরিমল-শীতলাকে পালানোর সুযোগ দেননি গ্রামবাসীরা। রবিবার গ্রামে তাঁদের আটকে রেখে বসানো হয় সালিশি সভা। অভিযোগ, গ্রামের মহিলারাই এগিয়ে এসে শাস্তি নির্ধারণ করেন। ন্যাড়া করে মাথায় চুন-কালি মাখিয়ে ও গলায় জুতোর মালা পরিয়ে পরিমল ও শীতলাকে গ্রামে ঘোরানো হয়, সঙ্গে চলে গণপ্রহার। শেষ পর্যন্ত গ্রামবাসীদের বিচার মেনে দু’জনকেই গ্রাম ছেড়ে চলে যেতে হয়। অভিযোগ, দীর্ঘক্ষণ ধরে এমন অমানিক অত্যাচার চললেও স্থানীয় বেড়মজুর দু’নম্বর পঞ্চায়েত বা পুলিশ ওই দম্পতিকে উদ্ধারের কোনও চেষ্টাই করেনি।
রবিবারের পরে কি ১৪ই ফেব্রুয়ারিকে ভালবাসার দিন বলে মানবেন তাঁরা? সে প্রশ্নের উত্তর পাওয়ার অবশ্য সুযোগ নেই। কারণ, নিজেদের ভালবাসাকে সম্বল করেই একরাশ অপমান আর যন্ত্রণা নিয়ে কোনও এক অজানা ঠিকানায় হারিয়ে গিয়েছেন ওই দম্পতি।